Bomstasjon på E18 nord for Larvik
**Vegfinans AS** er et norsk aksjeselskap eiet av Innlandet, Vestfold og Telemark og Viken fylkeskommuner. Det ble stiftet 14. februar 2001 og har kontor i Drammen.

Vegfinans AS er et av de regionale bompengeselskapene som er opprettet som følge av Stortingets vedtak om å samle bompengeselskapene i fem regionale selskap. Regjeringen signerte ny bompengeavtale med selskapet den 17. november 2017.

Historie
--------

Regjeringen Solberg igangsatte en bompengereform med fire deler – reduksjon av antall bompengeselskap, en utskilling av utstederrollen fra bompengeselskapene, en rentekompensasjonsordning for bompengelån og en forenkling av takst- og rabattsystemer. Målet er blant annet å redusere antall selskaper som krever inn bompenger for å redusere administrasjonsutgiftene. I april 2017 redegjorde Regjeringen for at det pågår et arbeid for å slå sammen alle de om lag 60 eksisterende bompengeselskapene til fem regionale bompengeselskap som skal forvalte alle bompengeprosjektene i landet. Stortinget sluttet seg til regjeringens forslag om å innføre et nytt takst- og rabattsystem for bompengeprosjekter gjennom behandlingen av Prop. 1 S Tillegg 2/ Innst. 13 S (2015-2016). I det nye systemet legges det opp til en standardisering av rabatter og fjerning av lokale særordninger.

Vegfinans endret takstene og rabattsystemet på E6 Gardermoen - Moelv, E16 Kongsvingervegene, E6 Ringebu - Otta, E6 Oppland, E16 Oppland, Rv4 Oppland og Østfold Bompengeselskap den 1. mars 2018, E18 Vestfold 9. mai 2018, og i Bypakke Grenland den 1. oktober 2018. Rabattstrukturen endres til ny standard rabattordning som gir 20 % rabatt for passeringer i takstgruppe 1 med gyldig brikke. Det gis ingen rabatt for kjøretøy i takstgruppe 2.

Vegfinans har inngått en 4-årig rammeavtale med Q-Free. Avtalen innebærer levering av bomstasjoner samt service og vedlikehold i opp til 15 år.

### AutoPASS-utsteder

Utdypende artikkel: Fremtind Service

Vegfinans utsteder ikke lenger AutoPASS-brikker. Som del av Bompengereformen ble det i Meld. St. 25 (2014-2015) tydeliggjort at utstederrollen skal skilles ut fra bompengeselskapene for å etablere uavhengige utstedere. Dette medfører at bompengeselskaper med integrert utstedervirksomhet, som Vegfinans, må skille denne ut i egne juridiske personer, eller avhende kundeporteføljen.

Forskrift om utstedervirksomhet for bompenger og ferjebilletter (utstederforskriften) ble vedtatt 14. desember 2018 med ikrafttredelse 1. januar 2019. Selskapene som opererte som utstedere før forskriften trådte i kraft har fått dispensasjon fra forskriften, begrenset til 18 måneder, og i løpet av denne perioden må de avhende sin utstedervirksomhet. Utstederforskriften § 37 gir mulighet til å gi dispensasjon frem til 31. desember 2020, og de regionale bompengeselskapene har fått innvilget forlengelse til denne datoen. Denne datoen er siden forlenget til 31. desember 2021.

Den 18. mai 2021 ble det gjort kjent at Fremtind Service kjøper Vegfinans' utstedervirksomhet. Vegfinans har Autopass-avtaler med om lag 400 000 kunder. Den 17. januar 2022 blir AutoPASS-kundene overført til Fremtind Service.

Prosjekter
----------

Vegfinans AS har over 20 heleide datterselskaper i eierfylkene. Vegfinans yter administrative tjenester til ytterligere fire selskaper i og utenfor konsernet.

Alle Vegfinans' bomstasjoner bruker AutoPASS, det norske systemet for elektronisk betaling av bompenger. Innehavere av gyldig AutoPASS-brikke eller en annen EasyGo-brikke (for eksempel BroBizz) kan bruke denne for betaling i norske bomstasjoner gjennom EasyGo-samarbeidet.

**Prosjekter i regionen**

* Bypakke Nedre Glomma
* Bypakke Grenland
* E6 Gardermoen-Moelv
* E6 Oppland
* E6 Ringebu-Otta
* E16 Kongsvingervegen
* E16 Oppland
* E18 Telemark
* E18 Vestfold
* E134 Buskerud
* Fv33 Oppland
* Fv34 Oppland
* Fv311 Presterødbakken
* Gausdalsvegen
* Hallingporten
* Oslofjordtunnelen
* Rv3 og Rv35 Hamar-Elverum
* Rv4 Oppland
* Rv36 Telemark
* Østfold Bompengeselskap

Se også
-------

* Bompengeselskap Nord AS
* Ferde
* Fjellinjen
* Vegamot

Referanser
----------

1. ↑
2. ↑
3. ↑  Samferdselsdepartementet (17. november 2017). «Bompengeavtale med Vegfinans AS». *Regjeringen.no* **(norsk)**. Besøkt 17. januar 2018.
4. ↑  «Etterlengtet bompengereform, men svarer den på fremtidens utfordringer?». *Samferdsel* **(norsk)**. Arkivert fra originalen 12. april 2019. Besøkt 14. januar 2018.
5. ↑  *Meld. St. 33. (2016-2017) Nasjonal transportplan 2018-2029*. 2017. s. 55.
6. ↑  «Nyheter | Vegfinans AS». *www.vegfinans.no*. Arkivert fra originalen 2. mars 2018. Besøkt 7. mai 2018.
7. ↑  «Nyheter | Vegfinans AS». *www.vegfinans.no*. Arkivert fra originalen 1. oktober 2018. Besøkt 1. oktober 2018.
8. ↑  «Nyheter | Vegfinans AS». *www.vegfinans.no*. Arkivert fra originalen 1. oktober 2018. Besøkt 30. januar 2018.
9. ↑  «Q-FREE: Tolling frame agreement in Norway – 30 MNOK». *Q-Free* **(engelsk)**. 8. desember 2020. Besøkt 17. januar 2021.
10. ↑  «Nyheter | Vegfinans AS». *www.vegfinans.no*. Arkivert fra originalen 18. oktober 2021. Besøkt 18. oktober 2021.
11. ↑  «Forskrift om utstedervirksomhet for bompenger og ferjebilletter (utstederforskriften) - Lovdata». *lovdata.no*. Besøkt 21. april 2019.
12. ↑  «Om utstedervirksomheten - AutoPASS». *www.autopass.no*. Arkivert fra originalen 21. april 2019. Besøkt 21. april 2019.
13. ↑
14. ↑  «Forskrift om endring i utstederforskriften - Lovdata». *lovdata.no*. Besøkt 17. februar 2021.
15. ↑  «Nyheter | Vegfinans AS». *www.vegfinans.no*. Arkivert fra originalen 18. mai 2021. Besøkt 18. mai 2021.
16. ↑  «Nyheter | Vegfinans AS». *www.vegfinans.no*. Arkivert fra originalen 23. november 2021. Besøkt 23. november 2021.
17. ↑  «Kunder fra Vegfinans og BPS Nord - Fremtind Service». *fremtindservice.no* **(norsk)**. 1. oktober 2021. Besøkt 8. januar 2022.
18. ↑  «Om Vegfinans | Vegfinans AS». *www.vegfinans.no*. Arkivert fra originalen 1. mai 2019. Besøkt 19. januar 2018.
19. ↑  «Klikk på et land for å se hvor du kan bruke EasyGo | EasyGo». *easygo.com*. Besøkt 11. juli 2019.

Eksterne lenker
---------------

* Offisielt nettsted Rediger på Wikidata

* (en) Toll roads in Norway – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Brønnøysundregistrene
 |